**PRACOVNÝ LIST pre birmovancov**

3.7. Kňazstvo a pomazanie

**Doplň chýbajúce slová:**

1. *„Nie vy ste si vyvolili ............., ale ja som si vyvolil ...............“* (Jn 15,16)
2. Byť kňazom je dar. Je to sviatosť ...............spoločenstvu.
3. Úlohou kňaza ja slúžiť v mene a osobe ................................ v spoločenstve.
4. Kňazská vysviacka má ....................... sviatostný znak. Kňaz skladá ....... čistoty a poslušnosti.
5. Prijatím sviatosti posvätného stavu sa môžeš stať: diakonom, ..............., biskupom.
6. Celá ................ je vďaka krstu kňazským ľudom.
7. *Je niekto z vás chorý? Nech si zavolá starších Cirkvi; a nech sa nad ním modlia a mažú ho olejom v Pánovom mene. Modlitba s ................. uzdraví chorého a Pán mu uľaví; a ak sa dopustil hriechov, odpustia sa mu.“* (Jak 5,15)
8. Ježiš často žiada chorých, aby ................... (KKC 1504)
9. Ježiš Kristus sa nás vo sviatostiach stále „dotýka“, aby nás ........................ (KKC 1504)

**Zamyslenie:**

*„Nie vy ste si vyvolili* ***mňa****, ale ja som si vyvolil* ***vás****.“* (Jn 15,16) Kňaz je predovšetkým služobník spoločenstvu. Čo to znamená? O aké spoločenstvo tu ide?

Poznáš osobne nejakého kňaza? Aký by mal byť podľa teba dobrý kňaz? Poznáš takého? Poznáš meno svojho farára, biskupa, pápeža? Napíš ich mená a môžeš sa za nich pomodliť.

Byť kňazom je dar od Boha. Boh vzbudzuje túžbu po kňazstve a povoláva aj v súčasnosti. Počul si o tom? Ako rozpoznať pravosť tejto túžby? Čo by mal muž robiť, aby sa stal kňazom?

Celá Cirkev je vďaka krstu kňazským ľudom. To znamená, že „duchovnými obetami, príjemnými Bohu skrze Ježiša Krista“ (1 Pt 2,5) – svojou prácou, snahou o dobré a pekné vzťahy, všetkými skutkami, modlitbou, trpezlivosťou – toto všetko sa môže stať duchovnou obetou Bohu, obetovanou na oltári. Tak, ako ju prináša pri sv. omši aj kňaz. Čo to znamená, že ju môžeme priniesť ako duchovnú obetu na oltár? Kedy ju môžeme priniesť a ako?

Choroba a utrpenie môžu viesť k úzkosti, zúfalstvu, vzbure proti Bohu. Môžu však urobiť človeka zrelším , môžu mu pomôcť rozlíšiť, čo je v živote dôležité. Choroba veľmi často spôsobí, že človek začne hľadať Boha. Akú máš skúsenosť ty – keď si bol v ťažkej situácii, mal si potrebu hľadať Boha? Alebo poznáš niekoho, ktorý bol chorý a v chorobe našiel Boha?

Pomazanie chorých udeľuje kňaz sväteným olejom ľuďom v čase ťažkej choroby, pred operáciou alebo pred smrťou. Sviatosť je milosťou posily, pokoja a odvahy na premáhanie ťažkostí. Chorého v jeho utrpení hlboko spája s Kristom. Táto sviatosť sa dá prijať za život viackrát. Môžeš aj ty zavolať kňaza, aby vyslúžil sviatosť pomazania? Spravil by si to? Vnímaš to ako potrebné?

Boh vo Svätom písme veľakrát zjavuje svoju túžbu po uzdravení tých, ktorí prídu za ním. Žiada, aby sme mali vieru. Prečítaj si príbehy uzdravenia z Božieho slova z Matúšovho evanjelia v kapitole  8 alebo 9. Veríš, že Boh môže uzdraviť aj teba?

Aký je Boh v príbehu, ktorý si si prečítal? Ako sa prejavuje jeho láska? Napíš si to ...

**Aktivita:**

* návšteva alebo stretnutie s nejakým chorým. Povedz mu slová povzbudenia, napr. tým, že mu povieš, čo pre teba znamená. Alebo mu dáš nádej na uzdravenie alebo mu povieš, že sa za neho pomodlíš.
* modlitba za sv. otca – *Ježiš, prosím ťa o požehnanie pre nášho svätého otca Františka, aby modernému svetu s odvahou hlásal Ježišovo evanjelium pravdy a lásky. Aby slovami nádeje napomáhal prekonávanie nerovností a rozdelení medzi ľuďmi. Aby bol naplnený Božím Duchom a viedol Cirkev k chápaniu znamení našich čias. Aby sme s úctou a poslušnosťou počúvali slová pápeža Františka a uvádzali ich do života.*

**Modlitba**

Pane Ježišu, ktorý ako Dobrý Pastier prebývaš medzi nami v Oltárnej Sviatosti. Prosím Ťa, zošli svoju milosť na kňazov v našej farnosti. Udeľ im všetky milosti, ktoré potrebujú pre svoje i naše posvätenie.  
Žehnaj ich, keď v modlitbe dvíhajú svoje srdcia k Tebe. Žehnaj ich, keď nám zvestujú Tvoje sväté slovo. Žehnaj ich, keď v kňazskom úrade pracujú pre našu spásu. Prosím, daj, aby boli dobrými pastiermi, ako Ježiš. Prosím, aby aj oni mali milosť dostať sa do večného života. Amen.

**Chýbajúce slová:** 1.mňa, nás; 2. služby; 3. Ježiša Krista; 4. nezmazateľný, sľub; 5. kňazom; 6. Cirkev; 7. vierou; 8. verili; 9. uzdravoval;